[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.1.2009

COM(2008) 896 végleges

2006/0006 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a szociális biztonsági rendszerek koordinálásáról szóló 883/2004/EK rendelet részletes végrehajtási szabályainak megállapításáról szóló európai parlamenti és tanácsi rendeletjavaslat elfogadása tekintetében a Tanács közös álláspontjáról

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a szociális biztonsági rendszerek koordinálásáról szóló 883/2004/EK rendelet részletes végrehajtási szabályainak megállapításáról szóló európai parlamenti és tanácsi rendeletjavaslat elfogadása tekintetében a Tanács közös álláspontjáról

ELŐZMÉNYEK

A javaslat továbbítása az EP-nek és a Tanácsnak (COM(2006)16 végleges – 2006/0006 COD dokumentum): | 2006. január 31. |

Az Európai Gazdasági és Szociális Bizottság véleményének kelte: | 2006. október 26. |

Az Európai Parlament (első olvasatban elfogadott) véleményének kelte: | 2008. július 9. |

A módosított javaslat továbbításának időpontja: | 2008. október 15. |

A közös álláspont elfogadásának időpontja: | 2008. december 17. |

A BIZOTTSÁG JAVASLATÁNAK CÉLJA

A végrehajtási rendeletre irányuló javaslat célja a területen már meglévő szabályok aktualizálási folyamatának befejezése, ezáltal a jelenlegi végrehajtási rendelet[1] helyébe új léptetése. Konkrét célja a 883/2004/EK alaprendeletben[2] előírt szabályok végrehajtására irányuló eljárások megállapítása minden érintett fél (biztosítottak, munkáltatóik, szociális biztonsági intézmények és a tagállamok illetékes hatóságai) számára. A javaslat az EK-Szerződés 42. és 308. cikkén alapul, és egyhangú döntéshozatalt igényel.

A javaslat befejezi az alaprendelet által megvalósított aktualizálást, valamint egyszerűsítésük és egyértelműsítésük révén a jelenlegi eljárások javítására törekszik. A javaslat a különböző felek jogait és kötelezettségeit is egyértelműsíti. A rendelet valamennyi részében az új strukturált eljárások és folyamatok az intézmények között fokozott együttműködést tesznek lehetővé, valamint előmozdítják az átláthatóságot és az egymásba vetett bizalmat. Ezt a fokozott együttműködést a tagállamok közötti elektronikus adatcsere új rendszere támogatja, amely javítja a hatékonyságot és a pontosságot.

A KÖZÖS ÁLLÁSPONT ELEMZÉSE

3.1. A Tanács közös álláspontjának általános megítélése

A Tanács közös álláspontja számos parlamenti módosítási javaslatnak helyt hagy, amelyek a Bizottság módosított javaslatába beillesztésre kerültek. A Bizottság az EP valamennyi módosítását elfogadta, kivéve a 26. és 55. módosítást.

A Bizottság arra alapozza a Tanács közös álláspontjának kedvező értékelését, hogy a rendelkezéseket a Bizottság javaslatának alábbi négy alapvető elve tekintetében gondosan megvizsgálja:

- a szociális biztonsági intézmények között hatékonyabb és szorosabb együttműködés kialakítása, hogy a 883/04 rendelet aktualizálása valamennyi érdekelt javára váljon,

- a végrehajtási rendelet egyszerűsítése,

- az intézmények közötti, valamint a rendelet által érintett személyeket érintő pénzügyi eljárások átláthatóságának javítása,

- rugalmasság és hatékonyság a szabályok meghatározása terén.

A Bizottság örömmel látja a Tanács az irányú törekvését, hogy a lehető legszélesebb körben helyt hagyjon az EP módosításainak. Legtöbbjük lényegét tekintve már elfogadásra került. A még meglévő különbségek a megfogalmazást és a terminológiát érintik, hogy biztosítani lehessen a teljes rendelet következetességét. A tárgyalási folyamat (hat elnökséget érintő) elhúzódása, valamint a rendelkezések összetettsége és száma miatt a legutóbbi elnökség alatt a szöveget alaposan átvizsgálták. A Bizottság teljes mértékben helyesli ezt a „tisztázási” gyakorlatot, mivel célja a szöveg következetességének és a jogbiztonság javításának a biztosítása.

Más különbségek a technikai szempontokat, különösen az elektronikus adatcseréhez szükséges technológiai követelményeket érintik. A legtöbb változtatás a szakértők e téren végzett munkájának az eredménye, ilyen pl. az 1. cikk (2) bekezdésének a) pontjában az „elektronikus kapcsolattartó pont” meghatározása, a IV. melléklet, illetve a 96. cikkben az elektronikus adatcseréhez biztosított átmeneti időszakról szóló rendelkezések. A Bizottság támogatja ezeket a technikai változtatásokat.

A Bizottság alapvetően úgy véli, hogy a Tanács által eszközölt módosítások túlnyomó része hozzájárul az eljárások és a folyamatok javításához annak érdekében, hogy az előnyök hamarabb és hatékonyabb formában jelentkezzenek (lásd különösen a 2. cikk (1) bekezdését, a 3. cikk (2) bekezdését, a 3–7. cikket, a tájékoztatással foglalkozó 16., 17., 28., 35., 44. és 90. cikket). A változtatások továbbá még egyértelműbbé teszik a különböző felek szerepét és felelősségi körét (lásd pl. a 14. cikket a munkavállalók kiküldetéséről, a 26. cikket a rendszeres juttatásokról, az 56. cikket a munkanélküli segélyekről és a 88. cikket az orvosi vizsgálatokról és adminisztratív ellenőrzésekről). A Bizottság egyben úgy véli, hogy a Tanács közös állásfoglalásának szövege fenntartja egyfelől az egyének jogai és kötelezettségei, másfelől a szociális biztonsági intézmények és az illetékes hatóságok előjogai közötti megfelelő egyensúlyt.

3.2. A módosított javaslatba és a közös álláspontba teljes egészében, részben vagy elvben beillesztett európai parlamenti módosítások

A 162 módosítás közül a Tanács 145-öt el tudott fogadni, amelyeket teljes egészében vagy részben be is illesztett a Bizottság módosított javaslatába: ez a 2., 4., 5., 7–8., 12., 14., 17–25., 27–34., 36–47., 49–54., 56–71., 73–78., 80–88., 90–107., 109–132., 134–146., 147. (első része), 148. (első része), 149. és 152–162. módosítás.

A Tanács továbbá újrafogalmazás mellett szintén elfogadta a 3. (új 8a. preambulumbekezdés), a 6. és 9. („hozzáférési pont” és „elektronikus kapcsolattartó pont” fogalommeghatározása), 10. (az idősek mellett a fogyatékkal élőkre történő hivatkozás bevezetése), 11. (az intézmények közötti adatcsere szabályai), 15. (a nemzeti közigazgatások között a személyes adatok egymással való megosztása és az ilyen adatok védelme), 16. (a kedvezményezettek és az intézmények közötti információcsere szabályai), 26. (a jogszabályok ideiglenes alkalmazása és az ellátások ideiglenes folyósítása), 28. (két vagy több tagállam közötti adminisztratív megállapodások), 48. (az alaprendelet 13. cikkének alkalmazására irányuló eljárás), 72. (másik tagállamban orvosi kezelés engedélyezésére irányuló kérelemre adott válasz határideje), 97. és 98. (további rendelkezések az ellátások kiszámításáról) módosítás alapelveit.

3.3. A módosított javaslatba és a közös álláspontba be nem illesztett európai parlamenti módosítások

- 15. módosítás (3. cikk (2) bekezdés) – a nemzeti közigazgatások között a személyes adatok egymással való megosztása és az ilyen adatok védelme – a személyes adatok feldolgozásával foglalkozó 95/46/EK irányelvre való hivatkozást és a 883/04 rendelet IV. mellékletének tartalmát illetően.

- 26. módosítás (6. cikk (4) bekezdése) – noha a cikkel egyetértettek, a Tanács és a Bizottság azon az állásponton voltak, hogy a szöveget a közös álláspont 6. cikkének (5) bekezdése szerint még egyértelműbbé kell tenni.

- 55. módosítás (19. cikk (2) bekezdése) – ez a módosítás azt írja elő, hogy az alkalmazandó jogszabályt meghatározó igazolás feltünteti a munkáltató által megadott bért. A Tanács egyetért a Bizottsággal, amennyiben ez már túllép a szociális biztonsági okokból szükséges információk és a rendelet célkitűzéseinek mértékén.

3.4. A Bizottság módosított javaslata és a Tanács közös álláspontja közti fő eltérések

- Elektronikus adatcsere: A 4. cikk (2) bekezdésével együtt a Tanács egy új rendelkezésben (96. cikk) egyértelművé tette, hogy a tagállamok intézményei közötti adatcserére átmeneti időszakot lehet igénybe venni, és meghatározta a határidőket. A Bizottság támogatja ezt az elképzelést, mivel figyelembe veszi néhány tagállam felkészülési igényét, miközben garantálja, hogy az elektronikus adatcseréből adódó előnyök kiaknázása ne nyúljon túl a valamennyi tagállam egyetértésével meghatározott napon.

- A biztosítási időszakok átváltása: A 13. cikk részletes rendelkezést tartalmaz, amely szerint egy adott tagállam a más egységekben megszerzett biztosítási időszakokat összesítés céljából átválthatja. A Bizottság javaslata ezt az 574/72 rendeletből származó rendelkezést egyszerűbbé kívánta tenni. Mindez azon a feltételezésen alapult, hogy csak 5 napos heteket alkalmaztak. A Tanácson belül folytatott vita rámutatott, hogy ez nem igaz, ugyanis néhány tagállam jogszabályai (legalábbis bizonyos rendszerek esetében) továbbra is 6-7 napos hetek alapján írja elő a kiszámítást (pl. önálló vállalkozók esetében). A Bizottság ezért egyelőre egyetért a rendelkezés szövegbe történő beillesztésével. Az átváltási táblázat biztosítja, hogy az időszakok átváltása a biztosítási időszakok bármilyen vesztesége nélkül történjen. Ezen túlmenően egy automatikus számítási eljárás közös eszközeként fogják használni, így csökkenni fog a hibalehetőség.

- A tagállamok közötti követelések benyújtásának és rendezésének határideje (164–167. módosítás). A Tanács szükségesnek ítélte meg a követelések benyújtására és rendezésére, illetve a viták rendezésére a Parlament és a Bizottság által javasolt határidők meghosszabbítását (követelés benyújtására 12 hónap, követelés rendezésére 18 hónap és viták rendezésére 36 hónap). Néhány tagállam azon a véleményen volt, hogy a határidőket csak a tapasztalatok és a technológiai fejlődés fényében lehetne rövidíteni. A Bizottság bizonyos mértékben egyetért ezzel a megközelítéssel. Az eljárás sokat javult, és szakaszokra lett lebontva. A Bizottság elismeri, hogy az új eljárás tekintetében még nincs tapasztalat. A Bizottság továbbá elfogadja a 87. cikkben bevezetett felülvizsgálati záradékot, mivel a szociális biztonsági rendszerek koordinációjával foglalkozó igazgatási bizottságot támogató könyvvizsgáló bizottság által végzett munka már hozott pozitív eredményeket. A fentiek alapján a Bizottság el tudja fogadni a Tanács közös álláspontjának a szövegét.

- 26. cikk (6) bekezdése – 79. módosítás A Bizottság támogatta az Európai Parlament módosítását a fogyatékkal élő személyt kísérő személy utazási és tartózkodási költségének visszatérítésével kapcsolatban. Az Európai Bíróság ítélkezési gyakorlata szerint és figyelembe véve a rendelet korlátait, amely a szociális biztonsági jogszabályokat koordinálni, nem pedig harmonizálni kívánja, a Bizottság ugyanakkor elismeri, hogy a kérdés a nemzeti jogszabályok hatálya alá tartozik. A Tanács álláspontja összhangban áll a biztosított személy orvosi kezelésétől elválaszthatatlan utazási költségeit érintő jelenlegi jogi helyzettel. A Bizottság ezért elfogadja a Tanács közös álláspontját a kérdésben. A fogyatékkal élő betegek és a kísérő személyek helyzetével (ideértve a gyermekeket kísérő személyeket is utazási és tartózkodási költségeik tekintetében) másik olyan jogi eszköz útján is lehet foglalkozni, amelynek jogalapja a nemzeti jogszabályok közelítésére irányul.

KÖVETKEZTETÉS

A Bizottság gondoskodik az egyéni jogok – pl. a foglalkozási megbetegedések, munkahelyi balesetek és családi juttatások terén – fenntartásáról. A Bizottság elismeri, hogy a 27 tagállam nemzeti szociális biztonsági jogszabályainak sokfélesége és sajátosságai miatt ez a feladat igen nehéz. A Bizottság egyetért azzal, hogy az eljárások során bizonyos fokú rugalmasságra van szükség, pl. a határidők tekintetében.

A Bizottság hangsúlyozza, hogy a tagállamok intézményei közötti együttműködés javítása a szociális biztonsági célú elektronikus információcsere közös és biztonságos hálózatán keresztül a 883/04 rendelet szerinti modernizált koordináció fontos tulajdonsága. Pénzügyi kérdésekben a szociális biztonsági intézmények közötti együttműködés egyértelműbbé vált, és strukturáltabb lett.

A Bizottság úgy véli, hogy a Tanács közös álláspontja javít a Bizottság eredeti javaslatában szereplő néhány intézkedést. Bizonyos kritériumokat egyértelművé tesz, aminek eredményeként az alaprendeletben meghatározott néhány kulcsfogalom, mint pl. az alkalmazandó jogszabályok meghatározása vagy a munkavállalók kiküldetése, egyöntetűbben lesz végrehajtva. Ezáltal minden érintett fél helyzete javulni fog. A Bizottság azt is megjegyzi, hogy a Tanács közös álláspontja nagyban figyelembe veszi az Európai Parlament álláspontját.

A Bizottság úgy véli, hogy a Tanács által a legérzékenyebb kérdésekben kialakított egyetértés egy dinamikus folyamat kiindulópontja, amely lehetővé teszi valamennyi tagállam számára, hogy az Európai Parlament álláspontjához igazodjon. A Bizottság elismeri ennek a folyamatnak az értékét, a folyamat követésére törekszik, és hozzá kíván járulni.

Végül a rendelet elfogadása előfeltétele annak, hogy a 883/04 rendelet 2010-ben alkalmazhatóvá váljon. A 883/04 rendelet javítja a szabad mozgáshoz való jogukkal élő polgárok szociális biztonsági jogait. Hatályba lépésével a 883/04 rendelet közvetlen hatással lesz több millió uniós polgár mindennapi életére.

A fentiek fényében a Bizottság a Tanács közös álláspontját általános támogatásában részesíti.

[1] A Tanács 574/72/EGK rendelete (1972. március 21.) a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról szóló 1408/71/EGK rendelet végrehajtására vonatkozó szabályok megállapításáról, HL L 74., 1972.3.27., 1. o.

[2] HL L 166., 2004.4.30., helyesbített változat: HL L 200., 2004.6.7., 1. o.